**Hans Jonas** (Mönchengladbach, 10. 5. 1903. – New Rochelle, 5. 2. 1993), njemački filozof i teolog, značajno doprinio na području istraživanja gnosticizma. Smatra se jednim od najkreativnijih i najoriginalnijih jevrejskih mislilaca 20. vijeka.

Biografija
----------

Jonas je rođen 1903. u Mönchengladbachu, gradu u tadašnjoj Rajnskoj pokrajini na zapadu Njemačkog Carstva. Kao mladić svjedoči Prvom svjetskom ratu i pod utjecajem ondašnjih nacionalističkih tendencija postaje cionist. Godine 1921. završio je gimnaziju u rodnom gradu i upisao se na studij filozofije na Univerzitetu u Freiburgu gdje su mu predavali Edmund Husserl i Martin Heidegger. Dvije godine kasnije zajedno s Heideggerom prelazi na Univerzitet u Marburgu i upisuje novozavjetni studij gdje mu predaje protestantski teolog Rudolf Bultmann. Tokom seminara o Evanđelju po Ivanu zainteresirao se za gnosticizam i počeo je proučavati klasične tekstove, uključujući tada recentno izdane mandejske i manihejske spise. U Marburgu je upoznao Hannah Arendt s kojom je ostao u kontaktu cijeli život.

Godine 1928. obranio je doktorat na temu *Koncept gnoze* (njem. *Der Begriff der Gnosis*) koja je predstavljala samo jedno poglavlje u opsežnom proučavanju osnova gnostičkog svjetonazora i njegovog utjecaja na kasnu antiku. Ovo istraživanje izdano je u dva dijela pod naslovom *Gnoza i duh kasne antike* (njem. *Gnosis und spätantiker Geist*, 1934–1954). Tokom 1933. dovršio je prvi dio i planirao ga je objaviti sljedeće godine pod naslovom *Mitološka gnoza* (njem. *Die mythologische Gnosis*), no tada je već napustio Njemačku zbog uspona Adolfa Hitlera i općeg antisemitskog raspoloženja. Prvo je u augustu 1933. otišao u London, a potom 1935. u Jeruzalem pod tadašnjim britanskim mandatom. Tamo se upoznao i zaručio s Lore Weiner (vj. 1943).

Služio je u paravojnoj organizaciji Haganah, a 1940. prešao je u britansku armiju i borio se na italijanskom frontu u završnoj fazi Drugog svjetskog rata. U poraženu Njemačku i rodni grad vratio se u julu 1945. i saznao da mu je majka tri godine ranije stradala u Auschwitzu. Donosi odluku da neće nastaviti živjeti u Njemačkoj, vraća se u Britansku Palestinu i 1948. sudjeluje u arapsko-izraelskom ratu. Kratko vrijeme predavao je na Hebrejskom univerzitetu, zajedno s Gershomom Scholemom. Godine 1949. napušta Izrael i emigrira u Kanadu gdje prvo godinu dana radi kao profesor na Univerzitetu McGill u Montrealu, a potom od 1950. na Univerzitetu Carleton u Ottawi. Godine 1955. posao profesora filozofije dobiva u Novoj školi u New Yorku gdje je ostao sve do umirovljenja 1976. godine. Prvi dio Jonasovog kapitalnog djela o gnosticizmu izdan je 1954. u Njemačkoj, a drugi dio objavljen je tek 1993. (na godinu njegove smrti). Dok je Jonasovo rano filozofsko stvaralaštvo obilježeno kasnoantičkom, kasnojevrejskom i ranokršćanskom gnozom, srednju fazu (1970-ih) obilježilo je bavljenje utemeljenjem filozofijske biologije, usmjerene na prevladavanje novovjekovnog kartezijanskog dualizma (duhovnoga i tjelesnoga) i na zasnivanje nove filozofije duha i filozofije organizma. U trećoj fazi (1979–) bavio se utemeljenjem etike odgovornosti kao filozofije morala za tehnološku civilizaciju.

Opus
----

Djelomična lista najvažnijih djela:

* *Augustin i Pavlov problem slobode* (*Augustin und das Paulinische Freiheitsproblem*, 1930)
* *Gnoza i duh kasne antike* (*Gnosis und spätantiker Geist*, I–II, 1934–1954)
* *Gnostička religija* (*The Gnostic Religion*, 1958)
* *Između ništa i vječnosti* (*Zwischen Nichts und Ewigkeit*, 1963)
* *Fenomen života* (*The Phenomenon of Life*, 1963)
* *Načelo odgovornosti* (*Das Prinzip der Verantwortung*, 1979)
* *Tehnika, medicina i etika* (*Technik, Medizin und Ethik*, 1985)

Literatura
----------

* (`en`) Levy, David J. (2002). *Hans Jonas: The Integrity of Thinking*. Eric Voegelin Institute Series in Political Philosophy. Columbia, Missouri: University of Missouri Press. ISBN 9780826213846. OCLC 473897092.
* (`en`) Wiese, Christian (2007). *The Life and Thought of Hans Jonas: Jewish Dimensions*. Tauber Institute for the Study of European Jewry Series. Waltham, Massachusetts; Hanover: University Press of New England. ISBN 9781584656388. OCLC 122291299.
* (`en`) Tirosh-Samuelson, Hava; Wiese, Christian, ur. (2008). *The Legacy of Hans Jonas: Judaism and the Phenomenon of Life*. Leiden; Boston: Brill. ISBN 9789004167223. OCLC 436341900.

Vanjske veze
------------

* (`de`) Hans Jonas-Zentrum Berlin
* (`en`) Hans Jonas, Encyclopædia Iranica (Kurt Rudolph)
* (`en`) Hans Jonas: The Most Inspiring Teacher That I Never Met, Huffington Post (Lawrence Troster)